P6_TA(2006)0111

Az EU béketeremtő műveleteinek feltételei, különösen a Kongói Demokratikus Köztársaságban

Az Európai Parlament állásfoglalása az EU béketeremtő műveleteinek feltételeiről a Kongói Demokratikus Köztársaságban

Az Európai Parlament,

- tekintettel a 2005. szeptember 16-án New Yorkban elfogadott, a 2005. évi ENSZ-csúcstalálkozó végső okmányában kifejtett "védelem felelősségére",

- tekintettel arra, hogy a Kongói Demokratikus Köztársaság (KDK) stabilitása alapvető fontosságú egész Közép-Afrika és a Nagy Tavak régiójának stabilitása szempontjából,

- tekintettel arra, hogy a KDK egy olyan pusztító konfliktust követően küzd a felépülésért, amely több mint 4 millió ember halálát okozta,

- tekintettel a KDK törékeny átmeneti időszakára, melynek során többek között a demokratikus intézmények felállításának nehéz feladatával kell szembenéznie,

- tekintettel arra, hogy a KDK-ban 17000 főt számláló ENSZ békefenntartó csapattest van jelen, mely feladata az ország stabilizálása,

- tekintettel arra, hogy az EU az európai biztonsági és védelmi politika (EBVP) keretében a következő két, folyamatban lévő missziója révén vesz részt a KDK stabilitásának fenntartásában: az EU tanácsadó és segítségnyújtási missziója a KDK biztonsági reformjáért ("EUSEC RD Kongó") és az EU rendőrségi miszsziója Kinshasában ("EUPOL Kinshasa"),

- tekintettel az alkotmányról szóló, 2005. decemberi népszavazás biztató eredményeire,

- tekintettel a KDK-ban 2006 júniusára tervezett választásokra,

- tekintettel arra, hogy az ENSZ a KDK-ban zajló választások idejére segítséget kért,

- tekintettel eljárási szabályzata 103. cikkének (2) bekezdésére,

A. mivel az EU-nak csak korlátozott számú bevethető csapat áll rendelkezésére és prioritása továbbra is a béke és a stabilitás fenntartása a Balkánon és az Unió közvetlen földrajzi szomszédságában;

B. tekintettel azonban az ENSZ kérésére és arra a tényre, hogy az EU és közös kül- és biztonságpolitikája (KKBP), valamint az európai biztonsági stratégia (EBS) átfogó célja az ENSZ megerősítése a hatékony multilateralizmus kereteként, amint azt az EBS-ben is körvonalazták,

1. úgy ítéli meg, hogy az alábbi feltételeknek kell teljesülniük ahhoz, hogy az EU parancsnoksága alatt csapatokat vessenek be ebben az összetett és potenciálisan kockázatos helyzetben:

- a műveletnek egyértelmű és világos mandátummal kell rendelkeznie, amely kizárólag az ez évi elnöki és parlamenti választások biztonságára vonatkozik,

- a katonai műveletnek időben a választások időszakára kell korlátozódnia. Kell lennie egy világos stratégiának arra vonatkozóan, hogy a művelet mandátumának lejárta után hogyan ruházzák át a feladatokat az ENSZ-re és/vagy a kongói rendőrségre és katonaságra,

- az ország biztonságának, különösen a katangai régió és a Ruandával határos régió biztonságának továbbra is az ENSZ felelőssége alá kell tartoznia; az EU mandátumának földrajzi kiterjedését a rendelkezésre álló csapatok számának, a biztonsági követelményeinek és a misszió működési követelményeinek megfelelően kell meghatározni,

- a katonai műveletben részt vevő csapatok semmilyen körülmények között nem származhatnak egyetlen tagállamból. A művelet európai jellegét több tagállam részvételének kell kifejeznie,

- az EU beavatkozására csak a kongói ideiglenes kormány részéről érkező hivatalos felkérést követően kerülhet sor,

- az EU parancsnoksága alatt bevetésre kerülő csapatoknak kettős feladatuk lenne: a lehetséges bajkeverők eltántorítása és a KDK állampolgárainak bátorítása, hogy gyakorolják szavazati jogukat. Ennélfogva megfelelő és hiteles méretű európai művelet szükséges,

- e célok megvalósítása érdekében a Tanácsnak világos koncepciót kell kidolgoznia a szükséges katonai vagy rendőri (lehetőleg csendőri) erők bevetésének módjáról,

- egy időben korlátozott katonai műveletnek szorosan kapcsolódnia kell a nemzetközi közösségnek a KDK polgárháborút követő újjáépítésére irányuló erőfeszítéseihez,

- a nemzetközi közösségnek egyértelmű kötelezettségvállalásokat kell tennie a kongói rendőri és fegyveres erők hosszú távú hatékonyságának és fenntarthatóságának javítása érdekében;

2. felhívja a Tanácsot, hogy jelenjen meg a Parlament előtt és mutasson be egy világos javaslatot világos mandátummal, amely teljes mértékben a szükségletek jól megalapozott forgatókönyvén alapul, és ütemtervet is tartalmaz; megjegyzi, hogy egy lehetséges kongói EU-misszióhoz az ENSZ Alapokmányán alapuló külön EU-mandátum lesz szükséges;

3. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamoknak, a KDK átmeneti kormányának és az ENSZ főtitkárának.

--------------------------------------------------